《次韵和韩持国雪二十韵》
宋代·刘攽

层云升苍莽，密雪乱高低。巧致欺工倕，繁多感计倪。

因高宜岳镇，善下及涂泥。海变方朝若，天通忆命黎。

悬檐垂龃龉，投隙置刀圭。冥顼豪无赖，娥舒弱易迷。

清心还自照，正色故思齐。报曙端成误，惊春妄问奚。

林珍翔鹭鹄，玉气堕虹蜺。猎野甘燔兔，登川快臛蠵。

风回飘柳絮，日暝乱醯鸡。虫篆初难辨，庖羔久未刲。

冥鸿愁径度，饥雀怆单栖。律验知阳复，天旋测气跻。

浮生共羁旅，外境本筌蹄。置酒容高会，论文慰解携。

诗从载涂唱，赋为骋妍题。数听波涛辨，滔滔百仞溪。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。